Ekspert om skiskytter-resultatene: – Fremstår usikkert til VM
Med unntak av Johannes Thingnes Bøs utklassingsseier i Ruhpolding (sprint) og Ole Einar Bjørndalens annenplass i Oberhof (sprint), har «De fire store» på herrelandslaget stort sett vært langt unna seierspallen i individuelle verdenscuprenn i 2015 (åtte renn). Bjørndalen resultatrekke ellers: 17-5-15-9-4-35 og 35 i Nove Mesto-jakstarten søndag. Emil Hegle Svendsen? 27-4-12-28-17-43 og 23 i Nove Mesto søndag. Sykdomsplagede Tarjei Bø har rukket bare fire renn i år og er lettest å finne om du leser resultatlistene bakfra: 46-25-59 og 50 i Nove Mesto. Og yngstemann Johannes Thingnes Bø, om du ser bort fra Ruhpolding-triumfen: 14-4-10-1-31-22-10 og 12 søndag. – Dette høres mer ut som Viking-Lotto enn norske herreskiskyttere, reagerer TV 2s skiskytterekspert Ole Kristian Stoltenberg når VG presenterer tallene på Norges fire antatt beste menn. «Snittplasseringer» individuelt i 2015 er foreløpig 15. på Bjørndalen, 22. på Svendsen, 45. på Tarjei Bø og 13. på lillebror Johannes.I tsjekkiske Nove Mesto søndag ble det en ny norsk nedtur, etter at helgen startet med triumf på mix-stafetten fredag. For øvrig har Norge vist god form på stafettene i 2015, men individuelt er det altså bare to pallplasser. – Hadde VM vært neste uke, hadde det vært urovekkende, sier SVT-ekspert og tidligere toppløper Björn Ferry til VG. – Jeg tror det er litt usikkerhet i laget nå. Det er aldri gøy når det ikke fungerer for noen, så det er neppe noen god følelse i leiren hos gutta nå. Men i denne idretten snur det fort, vurderer Ole Kristian Stoltenberg. Norges beste skiskytter denne sesongen, Johannes Thingnes Bø (21), var også lagets beste i Nove Mesto på jaktstarten i går med en 12. plass. – Det vi viste denne uken, er ikke oss verdig, lyder dommen fra Johannes Thingnes Bø. Men han frykter ikke for VM-formen: – Jeg kan bare snakke for meg selv, men jeg har prioritert å gå alle renn i år, og ser ingen grunn til at formen skal bli dårlig i VM. Emil er mesterskapsløper nummer én. Han kan fort være langt bak i Kollen (kommende helg), for så å vinne fire gull i VM. Vi må glemme den helgen her og har vel vært under pari i 2015. Men få med at vi nesten ikke har tapt stafetter etter nyttår, sier lillebror Bø til VG.– Jeg tror nordmennene har kontroll på VM. Johannes Bø har vært bra nesten hele tiden. Det blir ikke like dominant som dere var i 2013 (8 av 11 gull), dere får noen medaljer. Men det blir ikke seks gull, tror Björn Ferry. Han mener nivået på skiskyting er høyere enn noen gang – og at den norske dominansen derfor uteblir. – Du må skyte fullt hus, og du må ha dagen. Det er 25-30 mann som er i stand til å vinne hvert renn. Bjørndalen skyter jo like fort og bra som han har gjort hele karrieren. Men nå kreves enda mer, påpeker Ferry. Ole Kristian Stoltenberg mener fortsatt Norge er favoritter på herrestafetten i VM. Men synes 2015 fremstår som «tynn suppe» ut fra hva normalen har vært. – Jeg tror Ole Einar har kontroll, og Johannes er så ung at han skal få lov til både å bomme og vinne. Som førsteårs senior skal ikke han bære laget. Det er ingen tvil om at Emil har manglet noe i sporet, men samtidig kan han lage kunstverk. Tarjei har vært skuffende. Totalsummen blir usikkert inn mot VM, sier TV 2-eksperten. Sportssjef Per Arne Botnan sier målet er alltid å ha en herreløper på pallen i hvert verdenscuprenn – pluss tre innenfor topp 10. – Har dere kontroll på VM-formen? – Hvis du ser på resultatene per i dag, kan det ikke se sånn ut. Men jeg føler vi er i rute med den fysiske formen til løperne. Denne helgen var vi ikke best i klassen når det gjelder skyting og ski, og vi er bak der vi normalt sett er. Men jeg tror løperne er i rute, sier Botnan til VG fra Tsjekkia.
35, 23, 50 og 12. Før Holmenkollen-rennene og VM i Kontiolahti lukter det hverken seier eller gull av Norges antatt beste skiskyttere.